กสิกรฯรุกตลาดเขมร รับโอนเงินผ่านมือถือ
กสิกรไทย จับมือธนาคารวิง กัมพูชา รุกให้บริการโอนเงินข้ามประเทศผ่านมือถือ
20 มี.ค. 2558

กสิกรไทย จับมือธนาคารวิง กัมพูชา รุกให้บริการโอนเงินข้ามประเทศผ่านมือถือ 
นายปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย เปิดเผยว่า ธนาคารได้ลงนามความร่วมมือกับ ธนาคารวิง กัมพูชา เพื่อเพิ่มช่องทางการโอนเงินกลับบ้านของแรงงานกัมพูชาในไทยแบบถูกกฎหมาย ผ่านแอพพลิเคชั่นสมาร์ทโฟน เค-โมบาย แบงก์กิ้ง คาดว่าจะเปิดให้บริการได้เดือน พ.ค.นี้
สำหรับบริการดังกล่าวจะโอนเงินสกุลเหรียญสหรัฐที่ใช้แพร่หลายในกัมพูชา คิดค่าธรรมเนียมครั้งละ 200 บาท ถูกมากเมื่อเทียบกับการโอนเงินนอกระบบ (โพยก๊วน) ที่เสียค่าบริการครั้งละ 300-500 บาท โดยจะมีการนำร่องให้บริการที่ จ.ชลบุรี ระยอง ตราด ที่มีแรงงานจำนวนมาก และปีนี้เน้นให้บริการแก่ลูกค้ากัมพูชาเดิมที่มีบัญชีกับธนาคาร 8 หมื่นราย ส่วนระยะยาวต้องการเข้าถึงแรงงานกัมพูชา 7 แสนคนในไทย ให้มาใช้บริการโอนเงินกับธนาคาร
ทั้งนี้ คนกัมพูชาส่วนใหญ่จะดำเนินการธุรกรรมผ่านโทรศัพท์มือถือเป็นหลัก โดยมีธนาคารวิง กัมพูชา เป็นผู้ให้บริการรายใหญ่ มีลูกค้า 5.5 แสนบัญชี มูลค่าธุรกรรมรวม 4,500 ล้านเหรียญสหรัฐ หรือ 1.45 แสนล้านบาท/ปี เป็นธุรกรรมโอนเงิน 2.5 หมื่นล้านบาท/ปี
นอกจากนี้ ธนาคารจะขยายบริการรูปแบบดังกล่าวไปยังแรงงานพม่าและลาว โดยอยู่ระหว่างการเจรจากับสถาบันการเงินในประเทศเป้าหมายอยู่ คาดว่าจะเปิดให้บริการแก่แรงงานทั้งสองชาติได้ภายในปีนี้